KIRJALLINEN KYSYMYS P-2484/01 esittäjä(t): Jillian Evans (Verts/ALE) komissiolle. Chardon LL (geneettisesti muunnettu organismi).



Virallinen lehti nro 115 E , 16/05/2002 s. 0098 - 0098



KIRJALLINEN KYSYMYS P-2484/01 esittäjä(t): Jillian Evans (Verts/ALE) komissiolle (5. syyskuuta 2001) Aihe: Chardon LL (geneettisesti muunnettu organismi) Elokuussa 1998 hyväksyttiin geneettisesti muunnetun maissin (Zea mays L), jonka lisääntynyt sietokyky glufosinaattiammoniumille on seurausta transformaatiotapahtumasta T25 peräisin olevasta maissilinjasta HE/89, joka on transformoitu käyttämällä geenit sisältävää plasmidia pUC/Ac, siementen ja jyvien saattaminen markkinoille direktiivin 90/220/ETY(1) nojalla (päätös 98/293/EY(2)). Aikaisemmin samana vuonna oltiin ilmoitettu T25-maissin käytöstä ihmisravinnoksi asetuksen 258/97(3) (uuselintarvikeasetus) nojalla. Yhdistyneen kuningaskunnan hallitus ehdotti maaliskuussa 2000, että T25-maissin lajike nimeltään Chardon LL rekisteröitäisiin kaupallista viljelyä varten Yhdistyneessä kuningaskunnassa. Kävi kuitenkin ilmi, että tätä Ranskassa jo rekisteröityä lajiketta ei ollut testattu riittävästi. Tähän mennessä lajiketta ei ole lisätty yleiseen luetteloon (direktiivi 70/457/ETY(4) viljelykasvien yleisestä lajikeluettelosta). Voiko komissio vahvistaa, että lajiketta Chardon LL ei ole testattu Ranskassa yhteisön sääntöjen mukaisesti ja että tämän vuoksi sitä ei voida lisätä yleiseen lajikeluetteloon? Kuinka monta lajiketta, joita ei ole testattu yhteisön sääntöjen mukaisesti, on lisätty yleiseen lajikeluetteloon? Onko komissio yhtä mieltä siitä, että jos Chardon LL lisätään yleiseen luetteloon ja sen viljelyn vahvistetaan saattavan olla vahingollista jäsenvaltion muiden lajikkeiden viljelylle tai aiheuttavan uhkaa ympäristölle tai ihmisten terveydelle, voidaan jäsenvaltiolle direktiivin 70/457/ETY 23 artiklassa säädetyn menettelyn mukaisesti myöntää hakemuksesta lupa kieltää kyseisen lajikkeen siementen ja lisäysaineiston pitäminen kaupan koko alueellaan (direktiivin 70/457/ETY 19 artikla)? (1) EYVL L 117, 8.5.1990, s. 15. (2) EYVL L 131, 5.5.1998, s. 30. (3) EYVL L 43, 14.2.1997, s. 1. (4) EYVL L 225, 12.10.1970, s. 1. David Byrnen komission puolesta antama vastaus (18. lokakuuta 2001) Komissio on tiennyt syksystä 2000 lähtien, että tiettyjen maissilajikkeiden erotettavuutta, stabiilisuutta ja homogeenisyyttä ei ole riittävän pitkään testattu viljelykasvilajien yleisestä lajikeluettelosta 29 päivänä syyskuuta 1970 annetun neuvoston direktiivin 70/457/ETY ja sen täytäntöönpanosäännösten edellyttämällä tavalla. Itse asiassa viralliset testit kestivät vuoden, ei kahta. Tämä koskee myös lajiketta Chardon LL. Jäsenvaltioiden virallisesti kansallisiin lajikeluetteloihinsa hyväksymiä ja komissiolle 15. syyskuuta 2000 jälkeen ilmoittamia maissilajikkeita ei ole julkaistu yhteisessä lajikeluettelossa, mikäli virallisten testausvuosien määrä on yksi kahden sijasta. Komissio vahvistaa, että neuvoston direktiivin 70/457/ETY 19 artiklan mukaisesti jäsenvaltio voi hakemuksesta saada luvan kieltää siementen markkinoille saattamisen koko alueellaan tai osalla aluettaan, jos todetaan, että viljelykasvilajien yleiseen lajikeluetteloon lisätyn kyseisen lajikkeen viljely voisi olla haitallista muiden lajikkeiden tai lajien viljelylle, tai jos siitä voisi aiheutua vaaraa ympäristölle tai ihmisten terveydelle. Jos vaara on ilmeinen, jäsenvaltiolla on oikeus saattaa kielto voimaan välittömästi hakemuksen jättämisen jälkeen, kunnes lopullinen päätös on tehty. Tällaista hakemusta ei vielä ole jätetty.